b'\n_START_ARTICLE_\nJohann Heinrich Buttstedt\n_START_PARAGRAPH_\nJohann Heinrich Buttstedt (Buttstett, Buttst\xc3\xa4dt; f\xc3\xb8dt 25. april 1666 i Bindersleben ved Erfurt; d\xc3\xb8d 1. desember 1727 i Erfurt) var en tysk organist og komponist fra barokken.\n_START_SECTION_\nLiv\n_START_PARAGRAPH_\nButtstedt ble f\xc3\xb8dt inn i en preste-, l\xc3\xa6rer- og musikerfamilie; faren Johann Heinrich Buttstedt (d\xc3\xb8d 1702) var sogneprest i Bindersleben. Buttstedt betraktet Johann Pachelbel som sin orgell\xc3\xa6rer._NEWLINE_Den f\xc3\xb8rste ansettelsen til Buttstedt var som organist ved Reglerkirche i Erfurt og som l\xc3\xa6rer ved den tilh\xc3\xb8rende skolen. I 1687 overtok han organist- og prestestillingen ved Kaufmannskirche i Erfurt og giftet seg samme \xc3\xa5r med Martha L\xc3\xa4mmerhirt (d\xc3\xb8d 1711), datter av presten Hieronymus L\xc3\xa4mmerhirt (d\xc3\xb8d 1699). Buttstedt var dermed en inngiftet slektning til Johann Sebastian Bach via hans mor Maria Elisabeth f. L\xc3\xa4mmerhirt. Ekteparet fikk ti barn, hvorav s\xc3\xb8nnene Johann Laurentius og Johann Samuel ble organister._NEWLINE_19. juli 1691 fikk Buttstedt den prestisjefylte organistposten ved Predigerkirche i Erfurt, den samme posten som Johann Pachelbel hadde fra 1678 til 1690. Buttstedt var organist ved Predigerkirche til sin d\xc3\xb8d og var i tillegg organist ved en av Erfurts \xc3\xa5tte katolske kirker, formodentlig St. Severi.\n_START_SECTION_\nVirke\n_START_PARAGRAPH_\nButtstedt skrev en stor mengde orgelverk til sin gjerning ved den evangeliske Predigerkirche, samt orgelmusikk og messer for den katolske gudstjenesten._NEWLINE_Georg Friedrich Kauffmann og Johann Gottfried Walther er blant Buttstedts elever. Walther karakteriserte i et brev fra 3. oktober 1729 Buttstedt som en kunnskapsrik, men snodig og gnien skrue som bare motvillig delte sine kunnskaper med andre.\n_START_SECTION_\nVerk\n_START_PARAGRAPH_\nIkke overraskende b\xc3\xa6rer de fleste av Buttstedts orgelverk preg av p\xc3\xa5virkning fra Pachelbel, men mye tyder p\xc3\xa5 at Buttstedt ogs\xc3\xa5 var godt kjent med den nordtyske orgelskolen: b\xc3\xa5de frie musikkformer som preludier og fantasier, og bundne former som fuger og ricercarer kan inneholde lange virtuose passasjer ganske ulik Pachelbels mer avslappede stil, men sv\xc3\xa6rt lik stilen til nordtyskerne Dietrich Buxtehude og Nicolaus Bruhns.'